মুখ টিপে হাসি চাপছেন দলনেত্রী মমতা বন্দ্যোপাধ্যায়। আর মুখোমুখি বসে হাত-মাথা ঘুরিয়ে-ফিরিয়ে নিজের শরীরচর্চা সম্পর্কিত জবাবদিহি করছেন মহাসচিব পার্থ চট্টোপাধ্যায়।
আসলে যে কোনও সময় মন্ত্রিসভার সহকর্মী তথা দলের মহাসচিবের জন্য মুখ্যমন্ত্রীর ‘হোমটাস্ক’ শরীরচর্চাই। ওজনে হাল্কা হতে চাইছিলেন পার্থও। তাই পা তুলে উদর কমানোর যে পরামর্শ তিনি অনুসরণ করছেন, তার সংক্ষিপ্ত বিবরণও দিয়েছিলেন মমতাকে। বস্তুত, বিধানসভা ভোটের প্রচারেই সে কাজ অনেকটা এগোবে ধরে নিয়েছিলেন পার্থ। সকাল-বিকাল পাড়ায় পাড়ায় ঘুরেছিলেন। কিন্তু সেই প্রক্রিয়ায় নিজেই সন্তুষ্ট হতে পারেননি তৃণমূলের ‘বিগ ফ্যাটম্যান’। তাই প্রচারের ফাঁকে ‘রোগা হয়েছেন’ শুনে ডানহাতটা বাঁ’হাতে বুলিয়ে দেখিয়েছিলেন, কালো হয়ে গিয়েছেন। কিন্তু ভার কমেনি আশানুরূপ। 
তবে ভোটে জেতার পর সেই চেষ্টায় গতি এনেছেন পার্থ। শুধু হাল্কা হয়েছেন তা-ই নয়, এই মুহূর্তে খাদ্যাভ্যাসে ছাঁটকাটও সারছেন শাসকশিবিরের অন্যতম প্রধান। যোগচর্চা করছেন নিয়মিত। সেই চর্চায় তাঁর পরামর্শদাতা অধুনা তৃণমূলস্থিত তুষার শীল। যোগ বিশারদ তুষার এবার তৃণমূলের প্রার্থী হয়েছিলেন হাওড়ার আমতা কেন্দ্রে। ভোটে সাফল্য পাননি। তবে দলের মহাসচিবের প্রত্যাশা পূরণে ধীরে হলেও সাফল্য আসছে তাঁর। তুষার অবশ্য এ নিয়ে কিছু বলতে নারাজ। প্রশ্নের জবাবে শুধু বলেছেন, ‘‘যোগবিজ্ঞানের মাধ্যমে অনেক বিখ্যাত মানুষকেই সুস্থ রাখার চেষ্টা করি। তবে কাকে ঠিক কী পরামর্শ দেওয়া হয়েছে, তা বলা যাবে না।’’
শুধুই কি শরীরের ভার ছেঁটে ফেলতে চেয়েছেন?
তৃণমূলের অন্দরের খবর, শুধু শরীর নয়। দলের ভিতরে নিজের পুরনো অনেক অভ্যাসই ছাঁটতে শুরু করেছেন তৃণমূলের মহাসচিব। দৈনন্দিন সব বিষয়ে ঢুকছেন না। যে সব বিষয়ে বাধ্যতামূলকভাবে ঢুকতেই হচ্ছে, সেখানেও পা রাখছেন মেপে। যদিও দলনেত্রীর নির্দেশমতোই কোথাও একবার পদক্ষেপ করলে সেই কাজটি শেষ না-করা পর্যন্ত তিনি আগের তুলনায় অনেক বেশি কঠিন। 
সবমিলিয়ে ক্ষমতার দ্বিতীয় ইনিংসে তৃণমূলের অন্যতম মুখ নিজেকে বদলে নিয়েছেন অনেকটা। কেন? জবাবে একেবারে যন্ত্রের মতো উত্তর দিচ্ছেন, ‘‘সবকিছুই তো পরিবর্তনশীল! এটাই তো নিয়ম!’’
 ঠিকই। এবারের নির্বাচনে অনেকটাই বদলে গিয়েছেন পার্থ। নিজের কেন্দ্র, রাজনীতি এবং তার পরবর্তী অধ্যায়ে ধীরে ধীরে সেই ‘পরিবর্তন’ স্পষ্ট হয়েছে তৃণমূলের ‘হেভিওয়েট’ নেতার মধ্যে। 
ঝাল-ঝাল ঘুগনি। পোড়া-পোড়া পাঁউরুটি। গরম ডিমের চপ বা সিঙ্গাড়া। তারপর কড়া দুধ-ছাড়া চা। 
ঘন্টাখানেক কোথাও বসেছেন অথচ পার্থের টেবিলে এই ‘সাজ’ দেখা যায়নি, এমনটা অনেকেই মনে করতে পারেন না। 
কিন্তু ইদানীং সে সবকিছুতেই টান পড়েছে। পুরনো পাঞ্জাবি ঢিলে দেখাচ্ছে শুনলে তৃপ্তির হাসি হাসছেন। বাড়তি উত্সাহ নিয়ে দু’একজন আশুতোষ কলেজে থাকাকালীন তাঁর ছিপছিপে চেহারার কথা বললে আরও হাসছেন। কিন্তু মোটেই কারও কাছে ভাঙছেন না যে, ইদানীং পুরোপুরি শরীরচর্চায় মন দিয়েছেন। নিয়মিত যোগাসন আর নিয়ন্ত্রিত খাদ্যতালিকাই তাঁর দৈনন্দিন সঙ্গী। সাক্ষাত্প্রার্থীদের জন্য ঘরে সাধের তেলেভাজা, সিঙ্গাড়া বা ঘুগনির ব্যবস্থা থাকলেও তিনি নিজে সেসব থেকে মুখ ঘুরিয়েই থাকছেন। একেবারেই উপেক্ষা করতে না পারলে ভেঙে মুখে দিলেও দ্রুত হাত ঝেড়ে সরিয়ে নিচ্ছেন নিজেকে।
ইচ্ছা কি করছে না? করছে তো! মুখ ফসকে সেই আফশোস বেরিয়েও আসছে দু’একবার। কিন্তু এ পার্থ সে পার্থ নন। 
ঘটনাপ্রবাহ বলছে, খাদ্যাভ্যাসের মতোই রাজনৈতিক অভ্যাসেও ইচ্ছার সামনে কঠিন তিনি। দ্বিতীয়বার শিক্ষা দফতরের দায়িত্ব নেওয়ার পর থেকে নিজের দফতর নিয়েও বাড়তি সতর্ক পার্থ। প্রথম পাঁচ বছরের অভিজ্ঞতা ফিকে হওয়ার আগেই তাঁর সামনে এসেছে কলকাতা বিশ্ববিদ্যালয়ের উপাচার্যের অব্যাহতি প্রার্থনা। তিনি এবার সাবধানে এগোচ্ছেন। ক্রমশ কলেজ-বিশ্ববিদ্যালয়ে ভর্তি এবং ছাত্রসংসদের নির্বাচনও নতুন করে জটিলতার ইঙ্গিত দিতে শুরু করেছে। এসব মাথায় রেখেই একদিকে দফতরের আধিকারিক, অন্যদিকে মুখ্যমন্ত্রী— দু’তরফকে ছুঁইয়ে প্রশাসনিক পথে এগোতে চাইছেন তিনি।
শুধু দফতর নয়। ২১১ জন দলীয় বিধায়ক নিয়ে এবার বিধানসভায় দল পরিচালনাও পার্থের বড় পরীক্ষা। সেখানেও বাড়তি সাবধানী তিনি। প্রাথমিকভাবে বিধানসভার উপনেতা হিসাবে ৩২টি স্ট্যান্ডিং কমিটি তৈরির দায়িত্ব তাঁরই। এ ব্যাপারেও এককভাবে কোনও সিদ্ধান্ত নিচ্ছেন না তিনি। নেত্রীকে ছুঁইয়েই কমিটি তৈরির সাধারণ ফর্মুলা তৈরি করেছেন। প্রসঙ্গত, কমিটির সদস্য বাছাইয়ের চেয়েও চেয়ারম্যান মনোনয়ন গুরুত্বপূর্ণ। নিজের হাতে সেই দায়িত্ব রাখতে চান না তিনি। চেয়ারম্যান মনোনয়নের বিষয়টি অভিজ্ঞ তথা খেতাবপ্রাপ্ত মানবসম্পদ উন্নয়ন ম্যানেজার ছেড়ে রাখছেন নেত্রীর হাতেই। দলে পার্থের এক বন্ধু-নেতার কথায়, ‘‘একটু কম কথা বলছেন। তবে তাতে পরিবর্তন খোঁজার কিছু নেই। কাজ থাকলে পার্থ গম্ভীর। কাজ না থাকলে আবার হাল্কা।’’
কাজের সময় ‘বাড়তি চাপ’ এড়াতে গাম্ভীর্যের আড়াল? তাহলে কি খাদ্যাভ্যাসেও এমনই ‘বিরতি’র সম্ভাবনা থাকছে? প্রশ্ন শুনে হাসছেন পার্থ। ফল পেয়েছেন যোগাভ্যাসে। সেই তৃপ্তির হাসি মুখে ঝুলিয়ে দ্রুত এগিয়ে যাচ্ছেন তিনি। 
হতে পারে শতায়ু মনোহর আইচের প্রয়াণের দিন ফিচেল এবং সমসাময়িক নেতা রসিকতা করেছেন, ‘‘বিশ্বশ্রী আর নেই। বিশ্বশ্রী দীর্ঘজীবী হউন!’’ কিন্তু পরে সিরিয়াস গলায় এ-ও বলছেন, ‘‘নেত্রীর থেকে তৃণমূলশ্রী খেতাব না-নিয়ে পার্থ’টা ছাড়বে না দেখছি!’’